钦定古今图书集成/理学汇编/文学典/第126卷 > 《赠黎安二生序》曾巩
## 钦定古今图书集成/理学汇编/文学典/第126卷 > 《赠黎安二生序》曾巩

赵郡苏轼，余之同年友也。自蜀以书至京师遗余，称
蜀之士曰“黎生、安生者。既而黎生携其文数十万言，
安生携其文亦数千言，辱以顾予。”读其文，诚闳壮隽
伟，善反复驰骋，穷尽事理，而其材力之放纵，若不可
极者也。二生固可谓魁奇特起之士，而苏君固可谓
善知人者也。顷之，黎生补江陵府司法参军，将行，请
余言以为赠。余曰：“余之知生，既得之于心矣，乃将以
言相求于外邪？”黎生曰：“生与安生之学于斯文，里之
人皆笑以为迂阔。今求子之言，盖将解惑于里人。”余
闻之，自顾而笑：“夫世之迂阔，孰有甚于余乎？知信乎
古，而不知合乎世；知志乎道，而不知同乎俗。此余所
以困乎今而不自知也。世之迂阔，孰有甚于余乎？今
生之迂，特以文不近俗，迂之小者耳，患为笑于里之
人。若余之迂大矣，使持吾言而归，且重得罪，庸讵止
于笑乎？然则若余之于生，将何言哉？谓余之迂为善，
其患若此；谓为不善，则有以合乎世，必违乎古；有以
同乎俗，必离乎道矣。生其无急于解里人之惑，则于
是焉必能择而取之。”遂书以赠二生。并示苏君。以为
何如也。